Proiect

**GUVERNUL REPUBLICII MOLDOVA**

**H O T Ă R Â R E nr. \_\_\_\_**

**din \_\_\_\_\_\_\_\_\_\_\_ 2020**

**privind modul şi condiţiile de acordare a permisiunii de folosire**

**a denumirii oficiale sau istorice a statului în marcă,**

**desen sau model industrial**

În scopul reglementării folosirii denumirii oficiale sau istorice a statului în marcă, desen sau model industrial, Guvernul

**HOTĂRĂŞTE:**

**1.** Se aprobă:

Regulamentul privind modul şi condiţiile de acordare a permisiunii de folosire a denumirii oficiale sau istorice a statului în marcă, desen sau model industrial, conform anexei nr. 1;

Componenţa nominală a Comisiei pentru examinarea cererilor privind acordarea permisiunii de folosire a denumirii oficiale sau istorice a statului în marcă, desen sau model industrial, conform anexei nr. 2;

Regulamentul Comisiei pentru examinarea cererilor privind acordarea permisiunii de folosire a denumirii oficiale sau istorice a statului în marcă, desen sau model industrial, conform anexei nr. 3.

**2.** Se stabileşte că, în caz de eliberare a membrilor Comisiei sus-menţionate din funcţiile publice, atribuţiile lor în cadrul acesteia le vor exercita persoanele confirmate în aceste funcţii, fără a fi emisă o altă hotărâre de Guvern.

**3.** Se abrogă [Hotărârea Guvernului nr. 1425/2003](lex:HGHG2019021193) privind modul şi condiţiile de acordare a permisiunii de folosire a denumirii oficiale sau istorice a statului în marca de produs şi/sau de serviciu, precum şi în desenul sau modelul industrial (Monitorul Oficial al Republicii Moldova, 2003, nr.244-247, art.1483), cu modificările ulterioare.

**4.** Prezenta hotărâre intră în vigoare la data publicării.

|  |  |
| --- | --- |
| **PRIM-MINISTRU** |  |
| **Contrasemnată:** |  |
|  |  |
|  |  |
|  |  |
|  |  |

Anexa nr. 1

la Hotărârea Guvernului

nr. din

**REGULAMENTUL**

**privind modul şi condiţiile de acordare a permisiunii de folosire**

**a denumirii oficiale sau istorice a statului în marcă, desen**

**sau model industrial**

**I. DISPOZIŢII GENERALE**

**1.** Regulamentul privind modul și condițiile de acordare a permisiunii de folosire a denumirii oficiale sau istorice a statului în marcă, desen sau model industrial (în continuare - Regulament) stabileşte modul de depunere și examinare a cererilor pentru obţinerea permisiunii de folosire a denumirii oficiale sau istorice a statului în marcă, desen sau model industrial, modul de acordare sau retragere a permisiunii, precum şi restricţiile de utilizare a denumirii oficiale sau istorice a statului.

**2.** În sensul prezentului Regulament, denumirea oficială sau istorică a statului este: Republica Moldova, Moldova, ţara Moldovei, scrise cu orice tip de caractere, şi traducerile lor, folosite separat sau în îmbinare cu alte elemente verbale sau figurative. Pentru acordarea permisiunii de folosire a denumirii oficiale sau istorice a statului în marcă, desen sau model industrial, se achită taxa de stat conform legislației privind taxa de stat.

**II. MODUL ŞI CONDIŢIILE DE ACORDARE A PERMISIUNII DE FOLOSIRE**

**A DENUMIRII OFICIALE SAU ISTORICE A STATULUI ÎN**

**MARCĂ, DESEN SAU MODEL INDUSTRIAL**

**3.** Pentru a obţine permisiunea de folosire a denumirii oficiale sau istorice a statului în marcă, desen sau model industrial, solicitantul cererii de înregistrare a mărcii, desenului sau modelului industrial/titularul mărcii, desenului sau modelului industrial/cesionarul drepturilor asupra obiectelor de proprietate intelectuală (în continuare – solicitantul permisiunii) adresează o cerere la Comisia pentru examinarea cererilor privind acordarea permisiunii de folosire a denumirii oficiale sau istorice a statului în marcă, desen sau model industrial (în continuare – Comisie).

**4.** Cererea se depune personal sau prin intermediul unui reprezentant/mandatar autorizat.

**5.** Persoanele fizice sau juridice străine, cu domiciliul sau sediul permanent în străinătate, depun cererea şi acţionează în faţa Comisiei numai prin intermediul unui mandatar autorizat.

În cazul în care o persoană juridică menţionată la alin. (1) este afiliată  cu o persoană juridică care au domiciliul sau sediul principal, sau o întreprindere industrială ori comercială efectivă şi funcţională în Republica Moldova, prima poate acţiona în faţa Comisiei prin intermediul persoanei afiliate sau al reprezentantului acesteia, împuternicit printr-o procură.

**6.** Cererea trebuie să se refere la o cerere de înregistrare, inclusiv multiplă.

**7.** Cererea se depune pe un formular-tip, întocmit şi aprobat de Comisie, se perfectează în limba de stat şi conţine:

1. solicitarea permisiunii de folosire a denumirii oficiale sau istorice a statului în marcă, desen sau model industrial;
2. datele ce permit identificarea solicitantului permisiunii;
3. datele ce permit identificarea reprezentantului/mandatarului autorizat, în cazul depunerii cererii prin reprezentant/mandatar autorizat;
4. datele privind obiectul de proprietate intelectuală (numărul şi data depozitului sau, după caz, numărul titlului de protecţie);
5. lista produselor şi/sau serviciilor pentru care se solicită înregistrarea/reînnoirea mărcii sau, după caz, lista desenelor sau modelelor industriale, care încorporează denumirea oficială sau istorică a statului și pentru care se solicită acordarea permisiunii;
6. datele privind materialele anexate la cerere, cu indicarea numărului de file;
7. semnătura persoanei care a depus cererea şi data depunerii cererii.

**8.** La cerere se anexează:

a) procura, în cazul în care cererea se depune prin reprezentant/mandatar autorizat;

b) declarația pe propria răspundere a solicitantului permisiunii că produce, are capacități reale de producere a produselor enumerate în cerere, prestează servicii sau are capacități reale de prestare a serviciilor enumerate, precum și faptul că genurile de activitate desfășurate sau care vor fi desfășurate nu contravin ordinei publice, bunelor moravuri și nu prejudiciază imaginea și/sau interesele statului;

c) copia deciziei de acceptare a înregistrării/certificatului de înregistrare.

**9.** Comisia este în drept să ceară de la solicitantul permisiunii informații şi documente suplimentare necesare examinării.

**10.** Cererea se admite spre examinare în cadrul Comisiei în cazul în care îndeplinește integral cerințele prevăzute la punctele 3-8 din prezentul Regulament.

**11.** În cazul în care cererea nu corespunde cerințelor prevăzute la punctele 3-8, acest fapt se comunică solicitantului permisiunii în termen de 5 zile de la data depunerii acesteia. Solicitantul permisiunii dispune de un termen de 30 zile pentru remedierea neconformităților constatate, în caz contrar cererea de consideră nedepusă, fapt care este adus la cunoștința solicitantului permisiunii printr-o notificare transmisă de către secretarul Comisiei.

**12.** Cererea se examinează în cadrul şedinţei Comisiei, în termen de 30 zile de la data considerării ca fiind depusă în conformitate cu pct.10 din prezentul Regulament.

**13**. Cererea poate fi retrasă de către solicitantul permisiunii pînă la convocarea şedinţei, cu con­diţia depunerii unui demers privind retragerea ce­rerii.

**14.** În urma examinării cererii, Comisia emite una din următoarele decizii:

a) decizia de acordare a permisiunii (în totalitate sau în parte)

b) decizia de neacordare a permisiunii.

**15.** Decizia de acordare a permisiunii de folosire a denumirii oficiale sau istorice a statului în marcă, desen sau model industrial, se emite în cazul în care:

a) folosirea acestei denumiri nu va induce în eroare consumatorul în privinţa originii geografice;

b) solicitantul permisiunii produce, are capacități reale de producere a produselor enumerate în cerere, prestează servicii sau are capacități reale de prestare a serviciilor enumerate.

c) calitatea ori natura produsului și/sau serviciului nu prejudiciază imaginea și/sau interesele statului;

d) marca, desenul sau modelul industrial în cadrul căreia este folosită denumirea oficială sau istorică a statului nu contravine ordinii publice sau bunelor moravuri şi nu prejudiciază imaginea și/sau interesele statului.

**16.** Nerespectarea prevederilor pct. 15 din prezentul Regulament serveşte drept temei pentru emiterea deciziei de neacordare a permisiunii de folosire a denumirii oficiale sau istorice a statului în marcă, desen sau model industrial.

**17.** Decizia de acordare a permisiunii de folosire a denumirii oficiale sau istorice a statului în marcă, desen sau model industrial, se eliberează solicitantului permisiunii în termen de 15 zile de la data prezentării dovezii de plată a taxei de stat, în cuantumul stabilit. Decizia de neacordare a permisiunii menționate se expediază solicitantului permisiunii în termen de 15 zile de la data emiterii ei.

**18.** Permisiunea pentru folosirea denumirii oficiale sau istorice a statului ca element neprotejat în marcă, desen sau model industrial se acordă pe durata de valabilitate a titlului de protecție, cu dreptul de prelungire, la cererea solicitantului permisiunii. Cererea privind prelungirea acestui termen se depune în scris la Comisie, în ultimele 6 luni de valabilitate a înregistrării mărcii/desenului sau modelului industrial.

**19.** Solicitantul permisiunii care a obținut permisiunea de folosire a denumirii oficiale sau istorice a statului are dreptul să utilizeze marca, desenul sau modelul industrial doar pentru produsele și/sau serviciile indicate în decizia de acordare a permisiunii respective.

**20.** Folosirea denumirii oficiale sau istorice a statului în componenţa altor mărci, desene sau modele industriale, sau pentru alte produse şi/sau servicii necesită obţinerea unei noi permisiuni.

21. Înregistrarea la AGEPI a contractelor de transmitere a drepturilor privind marca/desenul sau modelul industrial care conțin denumirea oficială sau istorică a statului se efectuează doar după prezentarea de către persoana căreia i-au fost transmise drepturile a permisiunii eliberate de Comisie.

Pentru eliberarea permisiunii de folosire a denumirii oficiale sau istorice a statului persoanei căreia i-au fost transmise drepturile asupra obiectului de proprietate intelectuală înregistrat, nu se achită taxa de stat, dacă cesiunea are loc în perioada de valabilitate a permisiunii, care nu va depăși perioada de valabilitate a titlului de protecție.

**III. RETRAGEREA PERMISIUNII DE FOLOSIRE A DENUMIRII OFICIALE  
SAU ISTORICE A STATULUI ÎN MARCĂ, DESEN SAU MODEL INDUSTRIAL**

**22.** Comisia emite decizia de retragere a permisiunii de folosire a denumirii oficiale sau istorice a statului în marcă, desen sau model industrial dacă în urma unei sesizări constată că:

a) titularul foloseşte marca/desenul sau modelul industrial ce încorporează denumirea oficială sau istorică a statului pentru alte produse şi/sau servicii decît cele pentru care a fost eliberată permisiunea;

b) titularul foloseşte marca/desenul sau modelul industrial ce încorporează denumirea oficială sau istorică a statului cu încălcarea faptelor declarate conform pct. 8 lit. b) din prezentul Regulament;

c) folosirea denumirii oficiale sau istorice a statului în marcă, desen sau model industrial induce în eroare consumatorul în privinţa originii geografice;

d) calitatea ori natura produsului si/sau serviciului prejudiciază imaginea și/sau interesele statului;

e) marca, desenul sau modelul industrial în cadrul căreia este folosită denumirea oficială sau istorică a statului contravine ordinii publice sau bunelor moravuri şi prejudiciază imaginea și/sau interesele statului.

**23.** Decizia Comisiei privind retragerea permisiunii de folosire a denumirii oficiale sau istorice a statului este adusă la cunoştinţa titularului mărcii/desenului sau modelului industrial, în termen de 15 zile de la data adoptării ei.

**24.** În cazul emiterii deciziei de retragere, titularul poate opera modificări în cererea de înregistrare sau certificatul de înregistrare, în conformitate cu legislația din domeniul proprietății intelectuale.

**IV. REVOCAREA ȘI CONTESTAREA DECIZIILOR COMISIEI**

**25.** Deciziile Comisiei pot fi revocate conform legislaţiei în vigoare.

**26.** Deciziile Comisiei pot fi contestate în modul stabilit de legislaţie.

Anexa nr. 2

la Hotărârea Guvernului

nr. din

**COMPONENŢA NOMINALĂ**

**a Comisiei pentru examinarea cererilor privind acordarea permisiunii de folosire**

**a denumirii oficiale sau istorice a statului în marcă, desen sau model industrial**

|  |  |
| --- | --- |
| RAILEAN Sergiu | ministru, Ministerul economiei și infrastructurii, preşedinte al Comisiei |
| IUSTIN Viorel | director general, Agenţia de Stat pentru Proprietatea Intelectuală, vicepreşedinte al Comisiei |
| LUȚCAN Victoria | șef secție gestionare documente, Direcţia mărci și design industrial, Agenţia de Stat pentru Proprietatea Intelectuală, secretar al Comisiei |
| CEBAN Cristina | șef al Direcției cooperare internațională, Ministerul Economiei și Infrastructurii |
| DASCALIUC Liliana | şef al Serviciului politici și reglementări în domeniul produselor sectorului vitivinicol și băuturilor, Ministerul Agriculturii, Dezvoltării Regionale şi Mediului |
| ȘLAPAC Mariana | membru corespondent al Academiei de Ştiinţe a Moldovei |
| LEVIȚCHI Simion | șef Direcție mărci şi design industrial, Agenţia de Stat pentru Proprietatea Intelectuală |
| CHISTOL Andrei | secretar de stat, Ministerul Educației, Culturii şi Cercetării |
|  | reprezentant, Ministerul Justiţiei |
| SÎRGHI Sergiu | şef Direcţie unități de comerț, alimentație publică și protecția consumătorilor, Agenția Națională pentru Siguranța Alimentelor |
| TOCARJEVSCHI Alexandru | şef Direcție politici în domeniul ordinii și securității publice, Ministerul Afacerilor Interne |

Anexa nr. 3

la Hotărârea Guvernului

nr. din

**REGULAMENTUL**

**Comisiei pentru examinarea cererilor privind acordarea permisiunii**

**de folosire a denumirii oficiale sau istorice a statului**

**în marcă, desen sau model industrial**

**I. DISPOZIŢII GENERALE**

**1.** Prezentul Regulament stabileşte modul de organizare şi funcţionare a Comisiei pentru examinarea cererilor privind acordarea permisiunii de folosire a denumirii oficiale sau istorice a statului în marcă, desen sau model industrial (în continuare - Comisia).

**2.** Comisia este creată în scopul examinării cererilor privind acordarea permisiunii de folosire a denumirii oficiale sau istorice a statului în marcă, desen sau model industrial.

**3.** În activitatea sa Comisia se călăuzeşte de Constituţia Republicii Moldova şi de actele normative în vigoare şi de prezentul Regulament.

**4.** Componenţa nominală a Comisiei se aprobă prin hotărâre de Guvern.

**5.** Activitatea membrilor Comisiei nu este remunerată.

**6.** Comisia dispune de antet.

**7.** Suportul tehnic, material și spațiul pentru desfășurarea ședințelor Comisiei se asigură de AGEPI și, după caz, de către Ministerul Economiei şi Infrastructurii.

**II. ATRIBUŢIILE COMISIEI**

**8.** Comisia are următoarele atribuţii:

a) recepţionează şi examinează cererile privind acordarea permisiunii de folosire a denumirii oficiale sau istorice a statului în marcă, desen sau model industrial;

b) emite decizii privind acordarea sau neacordarea permisiunii de folosire a denumirii oficiale sau istorice a statului în marcă, desen sau model industrial;

c) emite decizii privind retragerea permisiunii de folosire a denumirii oficiale sau istorice a statului în marcă, desen sau model industrial;

d) emite decizii de revocare a deciziilor;

e) examinează sesizările referitor la încălcarea modului de folosire a denumirii oficiale sau istorice a statului în marcă, desen sau model industrial pentru care a fost acordată permisiunea;

f) consultă AGEPI în cazurile ce prezintă un interes public deosebit, cu privire la posibilitatea înregistrării unei mărci, desen sau model industrial ce conţine abrevieri sau derivate ale denumirii oficiale sau istorice a statului, precum şi expunerea denumirii oficiale sau istorice a statului în altă formă decît cea prevăzută la pct. 2 din Regulamentul privind modul şi condiţiile de acordare a permisiunii de folosire a denumirii oficiale sau istorice a statului în marcă, desen sau model industrial.

**III. COMPONENȚA ȘI ORGANIZAREA ACTIVITĂŢII COMISIEI**

**9.** Comisia este compusă din preşedinte, vicepreşedinte, secretar şi membri.

**10.** În procesul examinării cererilor, membrii Comisiei sînt independenți și acționează în conformitate cu legislația și cu alte acte normative în vigoare.

**11.** Şedinţele Comisiei se convoacă de către preşedintele acesteia ori de cîte ori este necesar. În lipsa preşedintelui, funcţiile acestuia, în cadrul ședinței respective, se exercită de vicepreşedinte.

**12.** Preşedintele Comisiei:

a) organizează şi este responsabil de activitatea Comisiei;

b) convoacă şi pre­zi­dea­ză şedinţele Comisiei;

c) semnează deciziile emise de Comisie;;

d) este responsabil de exercitarea atribuţiilor Comisiei.

**13.** Membrii Comisiei:

a) participă la examinarea cererilor privind acordarea, retragerea, revocarea permisiunii de folosire a denumirii oficiale sau istorice a statului în marcă, desen sau model industrial;

b) examinează, în prealabil, materialele preconizate pentru ședința Comisiei;

c) adresează întrebări solicitantul cererii de înregistrare a mărcii, desenului sau modelului industrial/titularul mărcii, desenului sau modelului industrial/cesionarul drepturilor de protecţie a obiectelor de proprietate intelectuală (în continuare – solicitantul permisiunii) sau, după caz, reprezentantului;

d) participă prin vot deschis la adoptarea deciziilor Comisiei, fără abţineri de la vot;

e) propun subiecte pe ordinea de zi, cu obligația de a transmite aceste propuneri secretarului Comisiei, cu cel puțin 5 zile înainte de data ședinței. Prin excepție, se pot propune subiecte pe ordinea de zi, la începutul ședinței, cu acordul majorității membrilor prezenți la ședință;

f) sesizează Comisia referitor la încălcarea modului de folosire a denumirii oficiale sau istorice a statului în marca, desenul sau modelul industrial pentru care a fost acordată permisiunea, dacă cunosc o astfel de informație.

**14.** Preşedintele, vicepreședintele sau membrul Comisiei nu are dreptul să participe la examinarea cererii, dacă:

a) anterior a participat în calitate de expert sau repre­zentant al solicitantului permisiunii;

b) se află în raporturi de rudenie cu solicitantul permisiunii;

c) a fost sau este tutore, curator, asociat sau angajat al solicitantului permisiunii;

d) există alte circumstanţe care pun la îndoială nepăr­tinirea lui.

**15.** Ținerea lucrărilor de secretariat este asigurată de secretarul acesteia. Secretarul este responsabil de:

a) îndeplinirea actelor procedurale necesare pregătirii dosarelor pentru ședințele Comisiei, informarea membrilor Comisiei și solicitanților permisiunii, despre data, locul și ora ședinței;

b) notificarea solicitanților permisiunii, în cazul în care cererea nu este ad­misă spre examinare în Comisie;

c) pregătirea şi distribuirea membrilor Comisiei a proiectului ordinii de zi şi materialelor preconizate pentru examinare în cadrul şedinţelor Comisiei;

d) perfectarea proceselor-verbale ale şedinţelor;

e) ţinerea (introducerea informațiilor corespunzătoare în) Registrului permisiunilor eliberate privind folosirea denumirii oficiale sau istorice a statului în marcă, desen sau model industrial;

f) elaborarea proiectelor de Decizii;

g) asigurarea altor activităţi ale Comisiei sub aspect organizatoric şi informativ.

Secretarul este un specialist în domeniul proprietăţii intelectuale din cadrul Agenției de Stat pentru Proprietatea Intelectuală, nu evaluează dosarele și nu are drept de vot în cadrul Comisiei.

**16.** Secretarul Comisiei notifică solicitantul permisiunii sau, după caz, reprezentantul/mandatarul autorizat al acestuia despre data şi ora convocării şedinţei Comisiei cu cel puţin 5 zile înainte de termenul fixat al şedinţei, prin mijloacele de comunicare care asigură confirmarea de recepţionare.

**17.** Şedinţele Comisiei sînt deliberative dacă la ele participă mai mult de jumătate din membri.

**18.** Comisia adoptă decizii cu votul majorităţii membrilor prezenţi la şedinţă.

În caz de paritate de voturi, votul președintelui care conduce lucrările ședinței este decisiv.

**19.** În cazul în care membrul Comisiei nu este de acord cu decizia majorităţii, acesta este în drept să expună în scris opinia separată, care se anexează la dosar.

**20.** Pronunţarea deciziei se efectuează de către preşedintele, vicepreședintele, secretarul sau unul dintre membrii Comisiei.

**21.** Lucrările şedinţelor Comisiei se consemnează în procese-verbale, care se semnează de către preşedintele şi secretarul Comisiei. Procesul-verbal se întocmeşte în cel mult cinci zile de la data în care a avut loc şedinţa.

**22.** În procesul-verbal al şedinţei se indică:

a) locul şi data convocării şedinţei Comisiei;

b) componenţa Comisiei;

c) cererile examinate;

d) prezenţa solicitantului permisiunii sau reprezentantului/mandatarului autorizat;

e) descrierea succintă a desfăşurării şedinţei;

f) solicitările şi demersurile solicitanților permisiunii sau reprezentanților/mandatarilor autorizați.

Solicitantul permisiunii are dreptul să ia cunoştinţă de conţinutul pro­cesului-verbal, să prezinte observaţii asupra acestuia şi să primească copia lui.

**23.** Materialele legate de activitatea Comisiei se păstrează în Agenția de Stat pentru proprietatea Intelectuală, conform prevederilor legislației din domeniul arhivistic.